Virallinen lehti nro C 362 , 02/12/1996 s. 0327



A4-0302/96 Päätöslauselma EHTY:n toimien sisällyttämisestä Euroopan unionin talousarvioon Euroopan parlamentti, joka - ottaa huomioon EHTY:n perustamissopimuksen määräykset ja erityisesti sen 49 - 56 artiklan, - ottaa huomioon 9. heinäkuuta 1992 antamansa päätöslauselman EHTY:n perustamissopimuksen tulevaisuuden vaikutuksista talousarvioon ja rahoitukseen ((EYVL C 241, 21.9.1992, s. 181)), - ottaa huomioon 21. huhtikuuta 1994 antamansa päätöslauselman EHTY:n perustamissopimuksen tulevaisuudesta ((EYVL C 128, 9.5.1994, s. 368)), - ottaa huomioon komission 18. marraskuuta 1992 esittämän tiedonannon: EHTY:n perustamissopimuksen tulevaisuus: rahoitustoimet (SEK(92)1889), - ottaa huomioon 11. tammikuuta 1995 annetun vihreän kirjan «Euroopan unionin energiapolitiikka» (KOM(94)0659), - ottaa huomioon neuvoston 24. marraskuuta 1992 tekemät päätelmät, - ottaa huomioon EHTY:n neuvoa-antavan komitean 24. maaliskuuta 1994 ja 28. kesäkuuta 1995 tekemät muistiot, - ottaa huomioon tilintarkastustuomioistuimen vuosikertomukset vuosien 1991 ja 1994 talousarvion toteuttamisesta, - ottaa huomioon työjärjestyksensä 148 artiklan, - ottaa huomioon 18. heinäkuuta 1996 antamansa päätöslauselman komission tiedonannosta neuvostolle ja Euroopan parlamentille yhteisön terästeollisuuden rakenneuudistuksen aloittamisesta ((EYVL C 261, 9.9.1996, s. 149)), - ottaa huomioon budjettivaliokunnan mietinnön ja tutkimusta, teknologista kehittämistä ja energia-asioita käsittelevän valiokunnan, sosiaali- ja työllisyysasiain valiokunnan, aluepoliittisen valiokunnan sekä talousarvion valvontavaliokunnan lausunnon (A4-0302/96), A. ottaa huomioon, että EHTY:n perustamissopimuksen tulevaisuutta koskevan komission tiedonannon neuvostolle ja parlamentille (SEK(91)0407) ja teollisuusasiain neuvoston 29. huhtikuuta 1991 ja 24. marraskuuta 1992 pidettyjen kokousten mukaisesti päätettiin, että EHTY:n perustamissopimuksen voimassaolo päättyy 23. heinäkuuta 2002, B. ottaa huomioon, että EHTY:llä oli edelläkävijän rooli Euroopan yhdentymiskehityksessä, ja se myötävaikutti rauhaan Euroopassa, C. ottaa huomioon, että EHTY:n perustamissopimus oli muodostunut erittäin monikansalliseksi, se rahoitettiin veroluontoisilla tuloilla, ja se mahdollisti alakohtaisiin teollisuuspolitiikkoihin liittyvien, erittäin täsmällisten taloudellisten ja yhteiskunnallisesti painottuneiden interventiotoimenpiteiden kehittämisen; pahoittelee sitä, että näitä erityispiirteitä ei voitu säilyttää Euroopan yhdentymiskehityksen seuraavien vaiheiden aikana, D. ottaa huomioon, että toimivaltaiset toimielimet ja asianomaiset elimet eivät tähän päivään mennessä ole tehneet muodollista päätöstä kaikista suunnitelluista suuntaviivoista ja hahmotelluista suunnitelmista siltä osin kuin on kyse vuoden 2002 jälkeisestä ajasta, E. ottaa huomioon, että vaikka EHTY:n perustamissopimuksen lakkauttamisvaihe (phasing out) on ollut käynnissä vuoden 1994 talousarviosta alkaen, komissio ei ole antanut ainuttakaan konkreettista määräystä EHTY:n toimien sisällyttämisvaiheen (phasing in) yksityiskohtaisista säännöistä, vaikka se muuten on alkanut rajoittaa rahoitustoimia, F. ottaa huomioon, että tietyt EHTY:n perustamissopimuksen mukaisesti sovellettavat toimet eivät automaattisesti lakkaa olemasta tarpeellisia perustamissopimuksen voimassaolon päättymisen jälkeen, mutta ne eivät ehkä vastaa unionin myöhemmin kehittämiä politiikkoja, G. ottaa huomioon, että 17. toukokuuta 1995 antamassaan päätöslauselmassa Euroopan unionista tehdyn sopimuksen toimivuudesta ja vuoden 1996 hallitusten välisestä konferenssista - unionin toteuttaminen ja kehitys ((EYVL C 151, 19.6.1995, s. 56)) parlamentti täsmensi 14 kohdan i alakohdassa, että nykyiset perustamissopimukset olisi yhtenäistettävä liittämällä hyödylliset määräykset EHTY:n ja Euratomin perustamissopimuksista suoraan yhtenäistettyyn perustamissopimukseen, H. ottaa huomioon, että EHTY:n korkean viranomaisen ja budjettivallan käyttäjän seuraajana komissio on vuodesta 1973 ((Cheyssonin julistus: istunto 11.12.1973)) sitoutunut ottamaan huomioon parlamentin lausunnon toiminnallisesta talousarviosta, I. ottaa huomioon, että vuodesta 1973 alkaen parlamentti on ilmaissut kantansa EHTY:n toiminnalliseen talousarvioon; 1. Arvioi välttämättömäksi, että parlamentti on lainsäädäntä- ja budjettivallan käyttäjänä kiinteästi mukana sisällyttämisvaiheen toimia koskevissa neuvotteluissa; 2. Toistaa kantansa, jonka mukaan EHTY:n toimien kaikkien lakkauttamisvaihetta koskevien suunnitelmien on toteuduttava riittävän samanaikaisesti sisällyttämistä koskevien suunnitelmien kanssa suhteessa yleiseen talousarvioon, jotta budjettivallan käyttäjä voisi seurata tätä yhteyttä vuosi vuodelta; 3. Muistuttaa, että sisällyttämistoimien on koskettava yhtä paljon EHTY:n tutkimustoimia kuin sosiaalialan toimia, erityisesti ennenaikaisen eläkkeelle siirtymisen järjestelmää ja sosiaalista asuntotuotantoa, sekä alueellisia toimia, kuten erityisesti tukia taantuvien teollisuusalueiden uudistamiseen, mihin perustamissopimus on tähän asti antanut erivapauden, sekä markkinoiden ja kilpailun valvontaan; 4. Muistuttaa hyväksyneensä sosiaalialan toimet ja taantuvien teollisuusalueiden uudistamistoimet sekä muistuttaa mielipiteestään, jonka mukaan näitä toimia olisi jatkettava liittämällä ne rakennerahastojen tavoitteisiin 2, 3, 4 ja 5 myöhemmin määriteltävien yksityiskohtaisten sääntöjen mukaisesti; 5. Yhteisön ja paikallisen tason välisen pitkäaikaisen suoran yhteyden vuoksi parlamentti pitää tärkeinä EHTY:n perustamissopimuksen puitteissa toteutettavia sosiaalisia tukia koskevia rahoitussopimuksia, joilla lisätään tietoisuutta Euroopan tuen ja sen tavoitteiden välisestä suhteesta, sekä toistaa käsityksensä Paul Finet'n rahaston toimien tarpeellisuudesta; rahaston tuki kaivosonnettomuuksista kärsineille perheille olisi säilytettävä; 6. Toivoo, että komission kevääksi 1996 lupaama selvitys käsittelee erityisesti EHTY:n sosiaalialan lisätoimenpiteiden tulevaisuutta ja niiden sisällyttämistä EU:n muihin asianmukaisiin välineisiin; 7. Katsoo, että perustamissopimuksen voimassaolon päättymisen myötä jäävät ratkaistaviksi ne kysymykset, joita mainitussa perustamissopimuksessa on yritetty ratkaista määrätyillä rahoitustoimilla; näin ollen on tarpeen säätää sopivista järjestelmistä mainituista kahdesta teollisuusalasta riippuvaisten alueiden ja näiden alojen työntekijöiden hyväksi toteutettavien EHTY:n toimien jatkamiseksi; 8. Arvioi, että rakennerahastoilla sekä Rechar, Resider - ja Adapt- yhteisöaloitteillakin on jo tärkeä asema hiili- ja terästeollisuudesta riippuvaisten alueiden muuntamisessa sekä muistuttaa tässä yhteydessä 28. maaliskuuta 1996 antamaansa päätöslauselmaan sisältyneestä päätöksestä ((EYVL C 117, 22.4.1996, s. 70)) nostaa Rechar II -yhteisöaloitteen talousarviomäärärahoja vuoteen 1999 asti; 9. On sitä mieltä, että teolliseen rakenneuudistukseen myönnettyjen tukien lopettamisella voi olla kielteisiä vaikutuksia edellä mainituista teollisuudenaloista riippuvaisille alueille ja arvioi, että on mahdollista laatia sellainen rahoitusväline, jolla lievennettäisiin tällaisia rakenneuudistuksen vaikutuksia taloudellisen ja sosiaalisen yhteenkuuluvuuden periaatteen mukaisesti, ja jonka rahoittaisi unionin budjettiotsake - Teollisuuspolitiikka (rahoitusnäkymien otsake 3); 10. Muistuttaa tärkeästä asemasta, joka niin yleisellä kuin sosiaalisella ja alakohtaisellakin tutkimuksella on, ja myöntää, että on tärkeää ylläpitää EHTY:n perustamissopimuksen saavutuksia sellaisen tutkimuksen kehittämisessä, joka perustuu - edulliseen sisäiseen yhteensovittamisrakenteeseen; - yhteisön tutkimuskeskusten ja asiantuntijoiden verkostoon, joka keskittyy yhteensovitettuihin ohjelmiin päällekkäisyyksien välttämiseksi; - hiili- ja terästeollisuuden tutkimukseen sekä työturvallisuuden ja -terveyden kasvavan vaikutuksen konkreettiseen arviointiin; 11. Arvioi, että EHTY:n perustamissopimuksessa ja erityisesti sen 55 artiklassa määrättyjä toimia voidaan loogisesti jatkaa tutkimusalaa koskevassa unionin päävälineessä eli tutkimuksen puiteohjelmassa, tukee näin ollen ehdotusta tutkimustoimien sisällyttämisestä EHTY:n perustamissopimuksen mukaisesti eräisiin puiteohjelman erityisohjelmiin ja välttää näin päällekkäisyyksiä kooten vastuuta komissiolle; 12. Kehottaa kiinnittämään huomiota niihin kielteisiin vaikutuksiin, joita tällaisella sisällyttämisellä voi olla yhteisön talousarvion kolmanteen otsakkeeseen ottaen huomioon, että 60,9 % mainitun ryhmän varoista osoitettiin vuonna 95 tutkimusta koskevan neljännen puiteohjelman soveltamisesta johdettuihin toimiin; ohjelmassa komissio arvioi, että ainoastaan 15 % teräksen tutkimushankkeisiin ja 50 % hiilen tutkimushankkeisiin osoitetuista määrärahoista ovat neljännen puiteohjelman määrärahojen mukaisia; 13. Pyytää näin ollen komissiota toimittamaan parlamentille luettelon mainituista perusteista siltä osin kuin on kyse neljännestä puiteohjelmasta ja viidennen ohjelman jo määritellyistä elementeistä sekä tekemään konkreettisen ehdotuksen EHTY:n tutkimushankkeiksi, jotka luettelon mukaan eivät olisi mainittujen perusteiden mukaisia; arvioinnissa olisi otettava huomioon EHTY:n perustamissopimuksen meneillään olevien tutkimustoimien yhteisrahoitus; 14. Painottaa, että on tärkeää löytää nopeasti ratkaisuja juuri sosiaalialan tutkimuksen sisällyttämiseksi, jotta sosiaalisen alan tutkimusta voitaisiin asianmukaisesti kehittää otsakkeen 3 määrärahojen avulla; 15. Ilmoittaa kannattavansa mitä suurinta maltillisuutta siltä osin kuin on kyse EHTY:n rahoitustoimien asteittaisen vähentämisen tahdista ja näiden alojen sisällyttämisestä EU:sta tehtyyn sopimukseen; on huolissaan erityisesti vuodeksi 1997 suunnitellusta tukiin liittyvien lakien tarkistuksesta ja halpakorkoisia asuntolainoja koskevan ohjelman lakkauttamisesta vuoden 1997 jälkeen; 16. Pyytää komissiota laatimaan ennen EHTY:n talousarviomenettelyä vuodeksi 1998 alakohtaisten toimenpiteiden täytäntöönpanoa koskevia konkreettisia ehdotuksia, jotta EHTY:n perustamissopimuksen mukaisesti toteutettuja toimia voitaisiin jatkaa vielä vuoden 2002 jälkeen nykyisten välineiden, kuten rakennerahastojen, avulla mukaan lukien Euroopan sosiaalirahaston tavoitteen 4, yhteisöaloitteiden, tutkimusta koskevien puiteohjelmien tai uusien välineiden avulla; 17. Kehottaa budjettivaliokuntaa ehdottamaan seuraavien talousarviomenettelyjen yhteydessä EHTY:n toimien jatkamiseksi tarvittavien määrärahojen kirjaamista asianmukaisiin budjettikohtiin; 18. Pyytää komissiota toimittamaan niin pian kuin mahdollista keväällä 1996 valmistuvaksi ilmoitetun tutkimuksen, jonka olisi sisällettävä yksityiskohtainen analyysi EHTY:n varojen, mukaan lukien kiinteistöomaisuuden, tämänhetkisestä tilanteesta ja tulevasta kehityksestä perustamissopimuksen voimassaolon päättymiseen saakka; 19. Kehottaa komissiota ottamaan huomioon tietyt parlamentin esittämät ehdotukset ja sisällyttämään tähän tutkimukseen asioita, joita ovat välttämättömiä jäljellä olevan rahoituksen saatavillaoloa koskevan oikeudellisen epävarmuuden poistamiseksi; 20. Pyytää komissiota välittämään kaikki vuonna 2019 päättyvien otto- ja antolainaustoimien jatkamista koskevat tiedot sekä tiedot näiden mahdollisesta siirtämisestä vuoden 2002 jälkeiseksi ajaksi ja täsmentämään samalla institutionaalisen suojan, jonka se aikoo lainaustoimille antaa; 21. Kehottaa komissiota käsittelemään avoimesti EHTY:n varoja ja tekemään ehdotuksia niiden tulevasta käytöstä (mukaan lukien takuurahastot, erityisrahastot ja eläkerahastot); 22. Pyytää komissiota suorittamaan vertailevan analyysin korkotukea saavien toimialan vaihtoon tarkoitettujen lainojen (56 artikla), joita voidaan vähitellen vähentää tai jopa lakkauttaa kokonaan, sekä Kööpenhaminan ja Edinburghin huippukokouksissa luotujen vastaavankaltaisten järjestelmien välillä; 23. Korostaa, että tutkimuksella on yleensäkin erityisen tärkeä rooli Euroopan hiili- ja terästeollisuuden kilpailukyvyn parantajana ja painottaa samalla erityisen myönteistä arvostusta, jonka sosiaalialan tutkimus, jota olisi kehitettävä, ansaitsee; 24. Muistuttaa komissiota siitä, että parlamentti pyysi edellä mainitussa 21. huhtikuuta 1994 antamassaan päätöslauselmassa komissiota tutkimaan mahdollisia sisällyttämisjärjestelmiä, jotka liittyvät tutkimustoimien sisällyttämiseen osittain tai kokonaan puiteohjelmaan sekä mahdollisia vastaavuuksia sosiaalisten tukien ja alueellisten tukien, jotka EHTY on tähän asti myöntänyt, sekä ESR:n mukaisten toimien, mukaan lukien tavoitteen 4 toimien ja yleensäkin rakennerahastojen, välillä; 25. Arvioi, että koska vuodeksi 1999 on suunniteltu rakennerahastojen uudistus ja koska komission on toimielinten välisen sopimuksen 25 artiklan mukaisen sitoumuksensa mukaisesti tehtävä ehdotuksensa uusiksi rahoitusnäkymiksi ennen 1. heinäkuuta 1998, komission olisi otettava huomioon mainitut kaksi määräaikaa tämänsuuntaisten konkreettisten ehdotusten tekemiseksi; 26. Pyytää komissiota täsmentämään, millä tavalla tämä aikoo taata hiili- ja terästeollisuuden markkinatalouteen siirtymisen Keski- ja Itä-Euroopan maissa Phare- ja Tacis-ohjelmien avulla; 27. Kehottaa neuvostoa ottamaan huomioon nämä näkökohdat valmisteltaessa neuvotteluja unionin laajentamisesta näihin maihin sekä tiedottamaan parlamenttille asiasta hyvissä ajoin; 28. Arvioi, että toimivaltaisten elinten välinen neuvottelu jäljellä olevien varojen siirrosta on aloitettava jo nyt riippumatta niiden määrästä; 29. Katsoo, että nämä varat kuuluvat Euroopan unionille, ja että tämä voi uskoa varainhoidon osittain tai kokonaan jollekin valvomalleen elimelle; 30. Ilmoittaa olevansa sitä mieltä, että perustamissopimuksen voimassaolon päättymisen jälkeen olemassa olevat toimet on siirrettävä yhteisön hallinnon yhteyteen; 31. Korostaa tämän vuoksi, että on tarpeen määrätä sellaisten hallinnosta johtuvien menojen asteittaisesta vähentämisestä, joista on määrätty EHTY:n toiminnallisten talousarvioiden vuosittaisten tarpeiden mukaisesti, ottaen huomioon perustamissopimuksen voimassaolon päättymisen vuonna 2002; 32. Myöntää, että eräät toimet ja erityisesti tutkimustoimet voivat vaatia joustavan hallintokehyksen, vaikka niiden onkin oltava poliittisen valvonnan ja talousarviovalvonnan alaisia; 33. Pyytää komissiota laatimaan tutkimuksen eurooppalaisen hiili- ja teräs- säätiön tai -viraston perustamiseksi; tutkimuksessa olisi otettava huomioon seuraavat kriteerit: - säätiön/viraston pääoman tulisi muodostua EHTY:n jäljellejäävistä varoista, ja se on asetettava oikeudellisesti unionin hallintaan; - pääomasta saatavat vuotuiset korkotulot siirretään unionin talousarvioon ja kirjataan tuloiksi; - säätiön/viraston hallinto- ja toimintakustannukset sisällytetään unionin talousarvioon ja niistä päätetään unionin vuotuisessa talousarviomenettelyssä EY:n perustamissopimuksen 203 ja 206 artiklan mukaisesti; - säätiön/viraston pääoman korot tulisi varata hiili-ja teräsalan tutkimuksen monivuotisohjelmien yhteisrahoitukseen suhteessa 1/3 : 2/3 sekä sosiaalitutkimukseen; - säätiön/viraston hallitukseen kuuluvat EHTY:n tähänastisen «neuvoa- antavan komitean» jäsenet sekä komission edustajat; 34. Kehottaa puhemiestään välittämään tämän päätöslauselman komissiolle ja neuvostolle.